Munisipale verkiesing gaan voort ongeag hofuitspraakArgieffoto Só het Des van Rooyen, minister van samewerkende regering en tradisionele sake, Dinsdag gesê. Van Rooyen het joernaliste toegespreek in aanloop tot sy begrotingsrede in die parlement. Hy het gesê die departement sal na verwagting op 9 Mei in die konstitusionele hof verskyn om te versoek dat die verkiesingshof se vroeëre bevinding dat die Onafhanklike Verkiesingskommissie die fisieke adresse van mense op die kiesersrol vir toekomstige verkiesings moet bevestig, opgehef word. “Indien ons die verkiesing sal uitstel, sal dit ŉ grondwetlike aanpassing verg, so dit is nie ŉ opsie nie,” het Van Rooyen gesê. “Dit is beslis vir ons kommerwekkend dat so baie mense hul demokratiese reg om te stem op hierdie manier ontneem sal word.” Die verkiesingshof het in Februarie beslis dat die tussenverkiesings wat in Potchefstroom (Tlokwe) gehou sou word, uitgestel moet word nadat van die kandidate gekla het dat al die kiesers se fisieke adresse nie op die kiesersrol verskyn nie. Die OVK is tans besig om teen die uitspraak te appelleer en word deur Van Rooyen se departement ondersteun. Andries Nel, Van Rooyen se adjunk, het gesê ongeveer 12 miljoen mense op die kieserslys het nie ŉ adres by hul naam en van vir die munisipale verkiesing nie en om dit reg te stel “kan nie oornag gedoen word nie”. Volgens Nel moet die verkiesingshof se besluit óf omgekeer word óf die munisipale verkiesing toegelaat word om voort te gaan terwyl die OVK ŉ paar jaar gegee word om die saak reg te stel. “Ons kan nie direk of indirek Suid-Afrikaners van hul burgerregte ontneem nie, veral nie die armstes van die armes wat die meeste weerloos is nie,” het hy gesê. “Die meerderheid van die kiesers wat geen adres langs hul naam en van op die kieserslys het nie, stem al by daardie kiesstasie vir die afgelope tien jaar, so dit is nie die een of ander slinkse truuk om stemme van een plek na ŉ ander te skuif nie.” Nel het gesê aangesien miljoene Suid-Afrikaners nie straatadresse het nie, oorweeg die departement om van geokodering gebruik te maak. “Geokodering is een van die Plan B-scenario’s wat ons ontwikkel het in afwagting op die konstitusionele hof se uitspraak om te kyk hoe ons as die regering in die kortste moontlike tyd ŉ adres aan elke kieser kan koppel. Dit sal nie amptelike adresse in die tradisionele sin van die woord wees nie, maar iets wat hul woonplek aan ŉ geografiese koördinaatstelsel koppel.”